CELEX: 62017TN0775
Language: et
Date: 2017-11-28 00:00:00
Title: Kohtuasi T-775/17: 28. novembril 2017 esitatud hagi – Estampaciones Rubí versus komisjon

29.1.2018   
            
            
               ET
            
            
               Euroopa Liidu Teataja
            
            
               C 32/40
            
         28. novembril 2017 esitatud hagi – Estampaciones Rubí versus komisjon
   (Kohtuasi T-775/17)
   (2018/C 032/55)
   Kohtumenetluse keel: hispaania
   
      Pooled
   
   
      Hageja: Estampaciones Rubí, SAU (Vitoria-Gasteiz, Hispaania) (esindajad: advokaadid D. Armesto Macías ja K. Caminos García)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               võtta käesolev hagiavaldus koos sellele lisatud dokumentidega vastu;
            
         
               —
            
            
               kohustada menetlust korraldava meetmega komisjoni esitama järgmiste dokumentide tervikliku versiooni, millest on vajadusel kustutatud selles sisalduda võivad konfidentsiaalsed andmed kolmandate isikute kohta:
               
                           a)
                        
                        
                           26. märtsi 2013. aasta mitteametlik vastus dokumentidele, mis esitati 22. veebruaril ning 4. ja 12. märtsil 2013 (Álava);
                        
                     
                           b)
                        
                        
                           4. detsembri 2012. aasta „Informal message in reply to the submission of 7 November (Álava)“;
                        
                     
         
               —
            
            
               tühistada kõnealustes dokumentides sisalduvad komisjoni otsused.
            
         
               —
            
            
               Teise võimalusena tuvastada aluslepingute rikkumine komisjoni tegevusetuse tõttu ja kohustada teda vastama hageja 31. juuli 2017. aasta taotlusele, et ta saaks viidatud abi saajana teostada oma menetluslikke õigusi, mida talle annab liidu õigus seoses ametliku uurimismenetlusega kokkusobivuse hindamiseks.
            
         
               —
            
            
               Mõista kohtukulud välja Euroopa Komisjonilt.
            
         
      Väited ja peamised argumendid
   
   Käesoleva hagi põhinõue on tühistada komisjoni otsused, mille kohaselt ei ole kokkusobiv teatud maksualane abi, mida hageja sai 45 % maksukrediidi kaudu teatud investeerimisprojektide jaoks ja mis tehti Hispaania maksuasutustele, mida esindab Álava kohalik omavalitsus, teatavaks komisjoni 4. detsembri 2012. aasta ja 26. märtsi 2013. aasta kirjadega „informal message“ ja „mensaje informal“, millega hageja sai tutvuda liikmesriigis toimunud menetluse raames.
   Käesoleva hagi teise võimalusena esitatud nõue on tuvastada komisjonipoolne tegevusetus ELTL artikli 265 tähenduses, mis seisneb selles, et ta ei vastanud hageja 31. juuli 2017. aasta taotlusele, milles paluti komisjoni seisukohta selles, kas viidatud „mitteametlikud teated“ on õiguslikult siduvad või mitte ja vajadusel korraldada menetluses vastav ärakuulamine, et hageja saaks esitada kõik asjakohased väited.
   Hageja esitab hagi põhjendamiseks kolm väidet.
   
               1.
            
            
               Esimene väide, mis tugineb asjaolule, et vaidlustatud otsused võeti vastu, eirates nõutavaid minimaalseid menetluslikke tagatisi.
               
                           —
                        
                        
                           Hageja väidab sellega seoses, et komisjon eiras nõutavaid minimaalseid menetluslikke tagatisi, kui koostas riigiabi kokkusobimatuse kohta mitteametlikud teated, järgimata ELTL artikli 108 lõikes 2 ette nähtud menetlust. See menetluse järgimata jätmine rikub hageja põhiõigusi, mis on sätestatud Euroopa Liidu põhiõiguste hartas.
                        
                     
         
               2.
            
            
               Teine väide, mis tugineb ELTL artikli 107 lõike 3 rikkumisele.
               
                           —
                        
                        
                           Hageja väidab sellega seoses, et vaidlustatud otsused tunnistavad abi ekslikult kokkusobimatuks, leides et väidetavalt puudub edendav mõju.
                        
                     
         
               3.
            
            
               Kolmas väide, mis tugineb ELTL artikli 265 rikkumisele.
               
                           —
                        
                        
                           Hageja väidab sellega seoses, et kuna komisjon ei vastanud hageja taotlusele, milles paluti komisjoni seisukohta viidatud „mitteametlike teadete“ õigusliku laadi kohta (siduvad või mitte) ja vajadusel võimalust olla selles menetluses ärakuulatud, rikkus ta aluslepinguid hagejale kahjulikul moel.